khistorydata/jeongjo-sjw-relations huggingface dataset:
정조 14년 · 목
禁府以寧邊前府使許▣杖一百收贖告身盡行追奪流三千里定配私罪施行啓敎曰寧邊重鎭也渠經閫帥亦大吏也初見繡啓臚列與慈山鐵山兩倅俱係罔赦待査啓欲爲按法重繩及見査啓異於繡啓昨下傳敎中所覈不及所料者此也然慈倅則年過七十法當除刑鐵倅則無異死僧何足深誅至於此倅各項條件設有相左之端此等雄弁宜用加倍之典檢百兩面徵稅事比歉總元式旣蠲百五十色欲蠲初何督徵城役運灰事別給雇價似恤民弊所給不及所費者何也圖差五任事還穀折米幻弄事最爲積弊與奸竇而旣有作奸之册客姓名差異於身犯發賣穀剩條事猶屬藉口之資右項諸條道臣査啓旣不明白捉贜渠之發明容或無怪此外又在許多可問者設賑若能悉心殫誠和水之說何從而出乎李宗憲補賑錢貨宗憲差人輪行一境分給民間餘數付賑旣甚零星則入已與否無關於渠罪輕重而此而得談是可忍乎竝與許多補賑人之許以差任不卽差任果何意也分憂姑捨駭悖乃爾乎況於昨年本道民事渠有仁人之心則長日之醉非辜之杖添一不治之一案由前由後節節痛惡秩高守令異於年少初除不解事之類則渠之許多疵政無非鼠竊蟊賊之習不可以一度査啓付之原恕之科循例照律放送其不能爲民誠心營賑役心於瑣屑之事從以縱客容奸等罪狀更爲嚴問捧口招待朝開坐擧行又以慈山前府使蔡緯夏告身盡行追奪杖一百流三千里以年七十一收贖私罪施行啓敎以特敎差除之擧意謂不猥雜豈料若是昏憒乎況過年限姑留勿出代亦出於念其勞之意則其所奉法宜倍他人圖報未聞僨誤至此渠有人心何顔更入脩門乎繡啓道査之許多論列比之他邑十倍甚焉其中任窠發賣訟理受賕公穀犯用等罪狀名以官長豈可歸之衙客嬖妓與奸吏輩乎此等之人不可循例照律其辜負罪狀見欺委折一一嚴問捧口招以聞待朝開坐擧行又以龜城前府使金衡柱杖一百收贖告身盡行追奪流三千里定配私罪施行啓敎以一言而蔽之曰憒憒不堪任百瘼皆從此出本府還弊鄕弊皆云一路之最則渠於是邑爲此毀劃之擧安得免謗言乎最是房嬖親屬之作奸而渠之徒仰其口尤甚無狀依此律勘配待救療發配所謂作奸之房嬖則嚴飭道伯依前下關辭一一推給民間後厥漢嚴刑照律定配事分付又以熙川前郡守鄭勖世杖一百收贖告身盡行追奪流三千里定配私罪施行啓敎以眞所謂使人大慙卿等議啓中官鄕互換至登民謠云者除却許多所犯卽此貽羞大矣渠之分外濫叨已自差擬時固已慮之乞官則知覺若是透徹治郡則手脚若是慌亂如許無狀者類宜施重律況渠雖不足言以尋舊之意更除別軍職則尤焉敢干科於不法不治秩乎勿限年最遠地定配其立本料販等罪犯之出於査啓者付之道伯處之又以鐵山前府使洪百游杖一百收贖告身盡行追奪流三千里定配私罪施行啓敎以所爲之駭惡不可但以無狀言渠若有一分嚴畏之心則焉敢若是狼藉乎立本那移亦有許多般而代糴萬數豈鼹腹所可生意乎如是之故毒流一境民不堪苦渠之罪不待賣鄕卽此可謂罔赦雖以無勢沒覺自初付之不足責之科而其職命吏也其責分憂也如許蔑法之類不可循例照律其無嚴不畏之情節一一推覈捧口招待朝開坐擧行如干賣鄕比本罪猶屬薄物細故但令申飭該道與立本歛貨俾卽還屬民間又以泰川前縣監睦萬中杖一百收贖告身盡行追奪徒三年定配私罪施行啓允之敎以功議各減一等又以肅川前府使林永老杖一百告身盡行追奪徒三年定配私罪施行啓允之敎以功減一等又啓言咸陽前府使李漢籌掃庫穀物名色不正雖曰謬例在法難貰而旣已報營防役云爾則與私自區處有異其因仍龍謬之罪在所難免請以此照律允之又以咸悅前縣監鄭謙煥原情啓請刑推得情敎以除刑推議處又以沙斤前察訪安宗孝原情啓請刑推得情敎以除刑推議處又啓言淸州前營將李昌培杖六十收贖告身盡行追奪徒一年定配私罪施行允之敎以功減一等
정조 14년 · 강
命該曹以吳女烈行合施之典議大臣稟處
정조 14년 · 목
禮曹啓言因刑曹覆啓以吳女合施之典覆奏稟旨事有命矣吳女之痛夫橫罹捨性命於獄具之前縱不可謂之就義雍容然三從重於泰山一死輕於鴻毛使其夫生出獄門其節卓然論以聳勸之方合施旌閭之典事係恩數請上裁敎以發遣郞官議大臣稟處
정조 14년 · 목
小布八巡○御矢初巡四中再巡五中三巡四中四巡四中五巡四中六巡五中七巡四中八巡五中○行司直李文源初巡揚再巡揚三巡一中四巡二中五巡二中未準三巡代自願酒三盃兵曹判書李▣初巡一中再巡揚三巡一中四巡三中五巡揚六巡揚七巡一中八巡一中檢校直閣尹行任初巡二中再巡三中三巡三中四巡三中五巡四中六巡三中七巡二中八巡五中左承旨李祖承初巡揚再巡揚三巡揚四巡揚五巡揚六巡一中七巡揚八巡揚
정조 14년 · 강
召見禮曹判書徐浩修于重熙堂
정조 14년 · 목
浩修啓言今番原春全羅兩道黃腸退板合爲七十八立今方船運上來依前例移送戶曹以爲區處之地從之
정조 14년 · 목
政院以大司諫洪秉聖司諫宋銓等違召啓敎以申飭之下又復違牌萬萬駭然捧納承旨遞差違牌臺諫傳旨勿施仍以前牌卽爲入來擧行未署經臺諫亦有署前行公之例一體牌招察任
정조 14년 · 강
賜掌令許晪避嫌啓批
정조 14년 · 목
避嫌略曰向來喉院之問備臣之生疏憒劣益無所逃矣李潤彬事旣無在前之連啓則自爲伊日之停啓而府吏不先報院晩始呼望以致大乖於格例其不能察飭之失臣實難免不可以時日之稍久職名之乍遞有所自恕請命遞斥批以不停不連仍不呼望事未前聞其失在於最初詣臺之僚員勿辭亦勿退待
정조 14년 · 강
命箕伯越俸十等乘轎諸倅勘罪有差
정조 14년 · 목
平安監司沈頤之狀啓以爲因臺啓飭禁乘轎之後定配罪人鄭昌聖押去金吾郞申湜往來乘馬轎子而載之驛馬龍岡縣令張至顯甑山縣令吳在斗順安縣監鄭文在江西縣令李翊永陽德縣監宋俊載泰川縣監金孝建江東縣監鄭萬始殷山縣監李庚運往來或乘馬轎子或乘扶擔機此非獨轎之有屋有帳而朝令纔頒不欲騎馬已極可駭前江東縣監姜世綸前孟山縣監尹致性解官上京之時乘有屋轎而去亦甚駭然申湜等罪狀請竝令攸司稟處敎曰不料國綱之如是掃地此胡大事申禁之初必欲爭先冒禁以此伎倆立朝臨民何事可爲痛惡云云猶屬歇後語其中押去都事之往來乘轎可謂變怪當該都事申湜爲先令該府嚴囚待朝開坐捧草供以聞出自法從身先犯科細事之欺君若此將何顏面揚揚出入於筵席而似此情踪雖欲作宰能不內愧於心乎所謂擔機稍異於馬轎衆所共知病重或年老者雖不可一例責之新令之初豈敢先犯況侍從之出自三司者乎本道狀辭中轎與機無區別而此輩犯科何必更加査處以侍從犯禁守令一倂先罷後拿其中尤無狀者金孝建也多年記注薰沭自異其所奉法宜倍他人寧忍爲此踰越欺蔽之擧名登於査狀乎卽其地定配蔭官犯禁守令則侍從如此渠輩之效嚬勢誠固然宜有分等處分卽令道伯區別指名狀聞罷黜前縣監姜世綸尹致性時無職名罷黜非可論幷令該府拿問處之箕伯事萬萬該然申禁之時以有司堂上擧行於行會之際未幾按道目見守令犯科知而不禁猶無狀甚至乘轎金吾郞任渠乘往乘來似此微事無難壞毀令式大於此者何憚欺蔽朝家於此重臣惜才之過近頗假借辜負已如此誠亦爲之嗟咄譴罷譴削何敢辭也然以西民拯救之政旣畀以委之寧復見瞞於此人此時遞易是豈爲西民之意乎揆以國體亦不可全然無罪平安監司沈頤之爲先越俸十等俾知欲倣賜絹之意又敎曰龍岡縣令陽德縣監泰川縣監江東縣監殷山縣監罷拿之代今日政差出待下批皆令明日辭朝其中賑邑守令勿拘資級各別擇差給馬下送事分付
정조 14년 · 강
有政吏曹判書吳載純參議曺允大進
정조 14년 · 목
以李晩秀爲承旨李思祚爲執義柳雲羽爲獻納徐浩修爲進賀兼謝恩副使柳畊爲龍岡縣令李遇濟爲江東縣監洪仁浩爲殷山縣監李泰永爲陽德縣監沈晉賢爲泰川縣監
정조 14년 · 강
棍配犯禁掖隸
정조 14년 · 목
兵曹啓言金虎門守門將安廷善所告內戌時量別監李成春着草笠入來故以着巾入去之意言及則多發不恭之言又以所把之扇敺打門卒之額上血流被面云其在懲勵之道不可仍置請別監李成春出付攸司照法科治敎以近來門禁何如則掖隸何敢犯科乎丁酉以後申禁之本意渠輩雖至愚豈不知之乎門禁一事掖隸犯罪則他尙何說當該掖隸令兵判決棍二十度遠地充軍行首掖隸決棍十五度入番司謁自本曹決棍畿沿充軍此後掖隸勿論草笠黑笠闕門近處着入者以攔入律論自本曹捉來先決棍後草記萬一掩置現發於摘奸入直堂郞守門將當重勘以此批旨書付本曹及守門將廳掖庭署
정조 14년 · 강
飭兵曹郞及宣傳官夜巡
정조 14년 · 목
巡廳啓言去夜二更五點量犯夜人出身朴二才依例移送義禁府敎以近所切駭者兵曹郞廳及宣傳官之監軍也前此執頉錄置姓名者非止一人待考績時其時最甚者欲爲幷置下考以此先令渠輩知之
정조 14년 · 강
遞承旨洪聖淵以李命勳代之前望也
정조 14년 · 목
聖淵奉命在外故也
정조 14년 · 강
命堂下朔試射復舊例設行
정조 14년 · 목
兵曹啓言因堂下試射設行事擧條依下敎議大臣問武將則左議政蔡濟恭以爲以武爲名朔射之規矢凡五十而中不得四數者不可以武言汰之顧何惜也但其宦道身計不能無絕可矜者所以判兵曹者不得行朔射如法也今承聖敎欲援堂上試射久遠已例差次用罰不害爲通變之道其無分者不可不汰其外二矢三矢之類罰棍準五度而止則於朝家足爲懲勸之政在渠輩必思肄習之方以是定制實無所妨且念矢之至力也人老則力衰文臣講製亦有限年則何獨於武不然堂下朔射限以六十自六十一特爲許免則其於一張一弛之道恐似合宜云右議政金鍾秀以爲人才雖不如古矢數定式本不苛峻舊典變改亦涉重難聖意倘以多年久廢之餘曲軫武臣才落之冤則姑限三次或五次權行只無分汰之例亦或爲一道云御營大將李柱國以爲名以武臣射未滿四矢將焉用哉臣意則逐月設行未滿四矢者依舊典施行至若年老之人筋力已衰不可與年少輩責之六十以上之人依堂上朔試例以年滿懸頉恐未知何如云訓鍊大將徐有大以爲武臣堂下朔射近來一切廢却年少武臣全不習弓四矢之未滿者依法勘罪則庶可爲勸成之方今若以人才之不古只汰其無分參以決棍越祿等罰從略施之則武技難責其勸懲古制亦不可更張云總戎使李漢豊以爲武臣堂下朔試射元無年限之規比諸堂上試射可見定制之自別且勘罪於未滿四矢者旣是不易之典今欲倣用堂上試射久遠之例只汰於無分則當此抛藝成習之時恐不無尤爲解弛之慮云矣今此大臣與武將之議間有異同而近來武士出身之後不知弓馬之爲何事或當親試才落居多朝家特以矜憐之意每軫闊狹之政而猶不知感尤肆懶惰之習自今修明舊典每朔必行試射其未滿四矢者依例汰去俾得懲畏仍責成效恐合事宜請上裁敎以堂下朔試射之逐朔設行欲復古制則宜講便而易行之規豈以未滿四矢之不汰反爲害於肄技乎決棍亦足知恥而小心矣至於年老之人尤合矜念下於此之各營射會才因特敎猶令別作年限則況官職所關乎諸議雖有參差不必因此中止自今朔試射庚署外復舊例逐朔設行而日子則勿爲元定一日每月旬前從便設行前一日單子啓下事定式規矩則柳葉箭七巡太少片箭二巡中一巡移付於柳葉箭論罪則無分及連三次未滿四矢人汰去初再次未滿四矢人卽其試場待畢試衆武所見處決棍年限則六十歲以上特爲免射
정조 14년 · 목
禁府啓言鄭勖世金衡柱睦萬中林永老照律公事有鄭勖世勿限年最遠地定配金衡柱依此律勘配睦萬中功議各減一等林永老功減一等事命下矣鄭勖世告身盡行追奪杖一百收贖昌原府勿限年最遠地定配金衡柱告身盡行追奪杖一百收贖仁同府流三千里定配睦萬中功議各減一等告身盡行追奪杖八十收贖沔川郡順城驛徒二年定配林永老功減一等告身盡行追奪杖九十收贖徒二年半定配而其母年七十四無兄弟獨身云請許贖允之又啓言李昌培照律公事功減一等事命下矣李昌培功減一等減徒加杖收贖告身盡行追奪放送又啓言罪人白仁煥已爲拿來依辛漸等例具格嚴囚南間敎以聞已年老亦有病云解枷一節自本府從便擧行取招時無敢解枷又啓言保放罪人沈能迪孟子一秩能講後草記事命下矣沈能迪今已能講云矣敎以放送又啓言咸陽前府使李漢籌掃庫穀物名色不正雖曰謬例在法難貰以此照律杖八十收贖奪告身三等私罪施行允之敎以功減一等又啓言前司諫尹行履有除輒稱在外寧有如許事體杖八十收贖奪告身三等私罪施行敎以後勿如是之意嚴飭分揀放送又以陽德前縣監李䕫原情啓言今年二月果以此罪已經勘斷合有分揀之道請上裁敎以廟堂草記欲爲措辭下批近於煩屑未果一事再勘係是法典之外分揀放送又以金溝前縣令吳晉秀原情啓請刑推得情敎以與同罪在囚者明日開坐時考律勘放後草記功議區別減等
정조 14년 · 강
大司諫洪秉聖陳疏賜批
정조 14년 · 목
疏略曰臣向縻堂御重被人言持蒙聖恩曲賜庇覆四字寵諭十載感誦然而所遭刊改之斥自如於今日所叨職任之責又重於前時臣於是職承膺與否初非可論伏乞亟命鐫削噫歷溯往牒履尊位而處艱屯者豈有如我殿下哉惟彼一種凶徒嚆矢於尙禧傳法於厚麟一轉而爲榮德沮遏之謀再轉而爲夏明憯毒之書挾持奇貨鋪張凶圖者又出於主兵之復謙緣末窮源根柢自在餘波遺種窮凶極惡愈出愈甚無處無之至若宇偉之擬帥而指劃於平日者何事簡驥之構疏而綢繆於暗地者何說此莫非萠芽未除其節自生枝葉不祛其本愈深上之施措太過於包容下之奉行不免於依違遂使偃處海島假息自如不知何樣禍機又出何處噫聖人所以遏亂而杜禍者特有法耳奈何咈群情而撓大法至於近日曺囚處分而極矣伏願赫然亟斷以昭乾綱以洩輿憤噫有國之道莫先於足食兩西穀非但爲水旱之備亦係陰兩之慮中朝經用倚辦於詳定近日貪汚專在於關路蓋以貨泉流行比他道最易也見今數年失稔流散若是幾年懲貪贜濫若是者守宰之不盡審擇民食之不顧遠慮也臣謂詳定作錢每存節酌留貯之道文武守宰另揀廉約有幹之人以厚民天以忘西顧之憂焉有國之計莫先於裕財而暴殄之費莫過於麴櫱近來城市之間大釀彌巷小酤連屋擧國若狂專事含杯非但有傷於風敎實爲天物之尾閭也曾見戊寅己卯之間禁令行久而亦非有名之樂歲斗米十文有餘今雖十歲十登此樂那可復見臣謂今則縱不如向時之大禁宜思去泰甚之道使一世少知邦禁則數月之間五部之內可得幾萬石穀豈少補哉噫天道不能使堯湯無憂故輪循豐約勢所必然今人之言豐年者必曰庚戌幸當斯歲大有之徵已見亦望及秋有登厚儲狼戾之粒以足三年之蓄焉批以附陳詳定作錢節酌留貯之道事問于廟堂尾陳事糜穀雖有弊豈至於擧國含杯乎觀於近日出入朝行者如右相判金吾外未見德將之容觴政亦不及古人而然耶
정조 14년 · 강
司諫宋銓陳疏賜批
정조 14년 · 목
疏略曰謹按宋朝故事入臺百日而無言則有辱臺之罰臣於此職前後告身殆將滿百而一直緘默其孤負言責之罪豈但辱臺而止哉是故不言之斥臣輒居一日前儒臣之疏論也旣在其職何敢以未及呈身而自恕乎卽此一事尤係難冒伏乞亟削臣職噫七重囚之全釋自有原啓之爭執臣不敢煩瀆而龜顯是何等凶逆之親弟也切姻也當初捉囚意在覈情端緖將露諸供可按而遽爾特放任其所之若是而凶徒將何所懼輿憤何時可洩伏願亟允臺啓還寢成命噫紀綱肅而廉恥勵則中人以下不得不澡飭名節皇明部銜皆稱淸吏我朝遴選最重廉謹所以使居官者顧名畏義有所激勸也顧今顯官大吏躬犯穢汚上而貽辱朝廷下而重厲生民是何淸明之世有此蔑法之風也關西事特因歲饑民困若恫之憂宵旰穼勤道査繡啓絡續申嚴而適此贜貪之先發耳外此諸道諸邑安知無似此干犯也哉近來習俗浮靡成風一經邑宰不能廣宅占田則目以庸孱滔滔營爲專在利慾口女是而國將爲國乎伏願光飭在位痛革侈風凡於服食之節皆尙寒素使一世之人知士大夫風味在此而不在彼則搢紳間名節將不待勵而自勵矣欽恤聖人之美事也好生天地之至仁也而贜吏之計繦擬律三尺至嚴則其不可容貸也決矣亦願現捉諸吏一從贜犯多少斷然置辟且伏聞外官之尤無良者勤貸富戶稍有貲產者緣此失業者種種而兩西尤甚較諸賣鄕之類殆有浮焉亦宜嚴飭諸道從現重繩焉我國還上非糶糴而得常平之意非社倉而有備豫之實而長吏不謹監守吏鄕因緣作奸其弊也極矣守宰之遞革下民之流亡都緣還穀苟不及今矯正則竊恐所以爲民者適足殃民官自斂散而所收者吏奴則蠹耗鼠宂之奸無以防納精實均淨而數又倍簁受之也空殼塵土而數必半減則剜肉醫瘡之冤將無以紓若夫峽滞沿匱之患誠緣營穀折色之弊爲方伯者罔念穀簿之不均惟問米價之貴賤遣裨校而詗探飭列邑而高下舟車不通之鄕陳腐相仍市直翔踊之邑囷儲都罄今番咸陽之事足以反隅哀彼蔀屋終歲力作所收幾何而未及仲冬缻罍俱竭至於賣犢販釜之不足十室九空在在皆然其所釐正之方不容少緩旣不能大更張則目下救急之道只有峽沿裒益之政然而移彼就此之際或有道里遼緩之弊受東納西之時必有陳朽勒給之患苟不十分消詳務盡方便則雖有將來之實效而未免目前之利害臣意則一從郡邑之遠近從民所願使之次次轉移切勿勤令强給亦令該邑守令凡於劃給之際無或彼我其民精劣惟均之意各別嚴飭批以附陳關西外諸道贓貪事爾言甚好當留意矣侈風事爾言尤好此非以言敎者必因躬導之未盡而然若使宮中有大布大帛之化今日侈風寧至此極此所以自勵而欲望一世之觀感者也贓吏計繈置辟事日前一倅之律止勘配非屈法也外官富戶勤貸之弊事令廟堂別般嚴飭穀簿裒益道里遠近一從民願事依所請亦令廟堂嚴飭該道
정조 14년 · 강
放刑曹徒流中同罪未放人
정조 14년 · 목
該曹啓言今番放未放回啓啓本或有罪犯之相似而一放一否者詳考草記事有命矣密陽盧克柱淸河李有天盈德盧德成淸道朴春亨三嘉李忠得陰孝寬靈山朴好才靈巖郭啓雄咸平李希柱古阜李光實趙處禧綾州金致精長水元處仁淳昌李永復求禮羅成大羅州姜夢泰長城黃處坤嘉山李三得博川尹運復肅川皇甫稷牙山李昌郁溫陽李秀晉結城李碧壽等俱是逋欠罪而年條之久近錢穀之多寡與已蒙放鳳山趙重晉遂安金應昊長淵朴處孝安城李世輝瑞山廉誦善等無甚異同盈德姜渭良昌原韓夢良星州尹起莘尹愼亨順興李者斤老味永川安聖佖知禮金東玉谷城玄栻井邑金宅龍茂朱安雲駿長城李㴠靈光鄭一鈷宣川姜興日三和崔允長咸從洪顯祖李德鉉泰川玄樞韓山裵千柱兔山李景學等或構捏土主或侵斥訟官而與已蒙放靑山鄭德裕麟蹄南履爲等所坐相似草溪金尙儀星州金奉來等俱是田結防納而與已蒙放靑陽姜遇文或一事竝配或罪犯相同仁同金鳳瑞密陽朴才允俱是非理立訟而與已蒙放文義金宗海罪名相似蔚山尹義謙慶州鄭一卜樂安奴恩金求禮韓龍瑞長興趙光元等俱是劫奸未成與已蒙放蔚山梁壽▣等綾州徐甲福等甕津黃夢伊等罪犯相同竝放送三嘉金兌文和順趙明彬等俱以蔘契貢人貢蔘不卽進排與嘉山崔潤泰一事散配潤泰則月前關西定配罪人移配時已爲嚴刑三次放送兌文明彬等不宜罪同罰異依潤泰例嚴刑三次放送瑞興崔昌謙以東萊別差邊門把守不嚴與設門將文成豹同時定配成豹則前已減等今番入於京畿放秩旣已蒙放昌謙則尙在不限年之致日前海西放未放回啓時雖請減等而當初兩漢所犯不但關係一事亦無輕重之別當此同罪疏釋之日一放一仍不無斑駁之嫌一體放送宣川鄭軍敬係是侵辱官長所犯情狀比他稍重且況同時定配人文化魯啓壽博川李玉才嘉山宣太才俱已減等軍敬亦爲減等今此同罪草記之命實出均沾之德意臣不勝攅頌而或慮有遺漏之弊泝考配案則甕津朴太昌東萊姜必夏昌原金大鳴三和金重爀洪州崔奎衡德山金德河韓山朴絲漢順天金仁澤海南奴好男等俱以攔入場屋充定水軍而不但到配年久所坐相類甕津鄭尙翕以同罪因其子之上言已爲蒙宥今此太昌等之在謫宜有一視之典請上裁敎以竝放送事分付
정조 14년 · 강
平安監司沈頤之以義州崔尙綸及郭山金尙鳴上言論啓
정조 14년 · 목
狀啓以爲敬奉有旨以義州府儒生崔尙綸上言中本州道科及公都會初試依江邊六邑例擧行大小科會試生亦依江邊例草料成給當否論列之意知委本府卽接府尹李頤祥牒呈則江邊六邑視灣府遐荒尤甚通籍者幾希義州則人物之繁盛才藝之蔚興有倍六邑每當抄選解額多歸灣府以是之故有此取六舍一之擧而取考臣營謄錄則二去戊申以此狀聞定式赴擧儒生之草料成給仍以廢閣今爲六十餘年今者崔尙綸乃敢全沒事實至以蹔停不行仍爲永廢等語張皇爲說至煩天聽者極爲無嚴自臣營嚴加勘處上言置之又狀啓以爲因郭山幼學金尙鳴等上言有令道伯詳探利害論理狀聞之命矣臣頃於巡過時邑民皆不願移站民惟恐不移互相呈狀故邑居與站處臣詳察形便詢問事情則時居邑基田土膏沃閭閻櫛比雲興館站雖是直路地本磽薄居民鮮少若以使客支待之故遽議移治之擧則站民雖副其願邑民實難料生且以殘邑事力許多公廨民居猝難經紀移邑一款請置之
정조 14년 · 강
有政吏曹參議判書吳載純參議曹允大進
정조 14년 · 목
因書狀官望筒命抄啓文臣中有文名人擬入該曹以新舊選排擬以入而連命改望以副司果宋祥濂尹永僖擬入事更有下敎銓曹以兩文臣有情勢難以遽擬微稟敎曰此兩文臣文藝則不啻翹楚履歷則皆經文選欲送能句人莫宜居先而達夜徹朝終不擧行指名下敎之後屢次入稟萬萬駭然當該銓官爲先從重推考書狀官望筒斯速擬入○以宋祥濂爲進賀兼謝恩書狀官
정조 14년 · 목
持平李敬心新啓南海縣定配罪人吳大益之減死酌處固知我聖上追念乃叔之盛意而見贓旣至四萬餘兩則國法至嚴決難容貸請亟寢前命夬施當律國家之置臺閣豈徒然哉上而立殿陛爭是非下而糾朝廷論得失其不可人人而濫授也明矣近來臺通雖曰淆雜亦豈有若高應觀之鄙賤者渠之服事偉賊無異傔僕已悉於銓官自效之章臣不欲更汚筆舌而其父可賢以曾經倉監之人忽爲侍從臣父恩誥頒下大貽朝廷之羞決不可仍置請高可賢超資敎旨卽令還收高應觀多年郞署乞官銓家故經銓之人無不識其面目而前亞銓趙鼎鎭其敢曰不識面目乎出自其口擧似政席無人不傅則其敢曰漫不可否乎慌亂着急語不成說原疏還給臣雖未見傅說狼藉莫不駭怪請副司直趙鼎鎭施以刊削之典修撰閔昌爀身爲經幄之臣勒捧邸人之錢過濫之杖駭悖之行傅播閭巷貽羞搢紳士大夫廉防掃地請修撰閔昌爀施以譴削之典惟允之任其重何如而白師謹之闒茸具修溫之卑微南柱老之貪汚不愜物情請竝改正於承宣之望臺閣去就宜其審愼而前獻納李尙度昨肅今違擧措顚倒請施以不敍之典監察之任卽古殿中御史蔭路淸選莫過於此監察蔡潤銓地處卑微有乖官方請換送他司以存古規近來赦典每有徒流案爻周之命而爻周卽放送也近聞名在丹書之類若蒙爻周之恩則便稱復官祠版籍單冒書職銜其爲壞隄防而駭聽聞非細故也請嚴飭金吾京兆一一釐正海門咫尺松禁至嚴又況事目新頒飭敎何如而近聞湖沿松禁萬萬解弛山多濫斫厥數夥然南來之人無不傳說事之寒心莫此爲甚請令本道從實嚴査犯斫奸民依律重繩當該水使啓聞論勘藩閫之任不輕而重或廉察一道之民情或主管列邑之軍政尤不可付之衰老之人國典年限之不在藩閫似涉闕漏請下詢廟堂藩閫兩任亦定年限批以吳大益事贓焉有四萬而不置之法乎酌處之擧不但爲世宥所謂用處文書不可以勒歸眞箇入已故耳不允高可賢官敎勿施事苟涉玷汚論其子期於不攻自破可也雙論其父過矣不允趙鼎鎭事判堂之諉於亞堂朝筵已出言端此言奚爲而至哉日前擧措殆相反於前日所知依啓閔昌爀事苟有勒捧邸人之錢日前廟堂草記也何不擧論云乎過濫之杖駭悖之行云云事近沒捉何不指陳某事某事置人於䵝昧之科乎不允白師謹等改正事不允李尙度事不過體例間事依啓蔡潤銓事相持而連啓在渠莫如速出場卽爲相換徒流案爻周後冒書職銜釐正事旣有竝罪名爻周之命則與只命爻周姓名於配案差間今何必一一査出乎雖未知誰家何人旣書之祠版使之一一洗改則爲其子孫者心其所隱痛必有百倍於生前行遣非特曲念此等家情理以朝廷忠厚之風不必如是亟停勿煩湖沿松禁事湖有三閫指在何沿無論事實之如何旣曰松禁不嚴令政院問于爾處仍令廟堂枚擧行査藩閫年限事治績精力不在於年限內外此啓旣出必多引義者其爲癏曠一也令廟堂指一草記○政院啓言湖沿松禁事實問啓事命下矣問于持平李敬心則以爲藍浦縣監丁遇泰以奸民犯斫狼藉事論報巡營云以此觀之忠淸水使柳文植之不能檢飭之罪在所難免云矣臺臣所對如此請令廟堂郞爲行査允之○敬心避嫌略曰高可賢事臣豈欲雙論其父子而應觀則旣知爲偉賊狎客姑待行査方勘其律刊改一款初無可論其父係是倉監至微至賤之類名曰侍從臣父遽頒恩誥則不亦近於辱朝廷乎閔昌爀事臣罕見朝紙雖未知廟堂草記之何如而傳說藉藉臣亦稔聞其所濫杖卽湖南界首主人臣焉敢誣也但臺閣古規本有風聞論事之例緣臣巽軟承此指陳之聖敎此莫非臣誠意淺薄不見孚於君父之致請命遞斥批以勿辭亦勿退待
정조 14년 · 목
禁府啓言許▣處反復嚴問則所供以爲檢百兩面徵稅事本府收稅隨其年事豐歉有上中下三等分捧之例昨年適値無前大歉而兩面酷被水災此兩面所收則自來屬之於大同雇馬兩庫以補公用一面之中亦有尤甚稍實之里故尤甚處蠲給之次稍實處從實捧稅其中一百五十石自初蕩減捧上時最難捧者亦多蠲減隨其所納初無督捧城役運灰事三分二則船運其餘則擇有牛馬者修成册使價三錢以輸無牛馬者初不擧論圖差五任或因功勞或取人物而初無聽册客之請囑至於册客受賂或因渠不知而有之而渠雖無狀豈忍爲册客之慫慂行此鄙醜之事乎還穀折米自是本邑謬例時年又値大歉有代捧之朝令故比前稍多發賣穀剩條事巡營穀作錢條一百石每石折價爲六兩故出付監色輩使之作錢上納渠則三月初上京追聞監色輩以七兩二錢發賣分食剩錢云賑粥和水事此是濟活人命之政豈敢不殫誠而忍爲此不忍人之事歲前自備穀二百六十餘石旣已八巡賑救豈可損出當食之物而染指於饑民口吻中物乎李宗憲補賑錢事未知誰人之做出而居官招謗莫非渠罪補賑人差任事隨其所納之多少以爲差任之先後其所未及得差者緣於窠未及出之故長日之醉非辜之杖渠未斷飮致有謗言邑用初不苟艱何苦爲瑣屑之事縱客用奸渠不能檢束之致由前由後莫非渠罪云請上裁敎以許多條件中昨日判下區別盤問者觀於渠供雖未十分別白多有指陳之處則亦不可以歸之全然孟浪然渠爲昨年西邑之倅若能隨事殫誠到底盡心怨謗何從而出毀言何故流聞況賑政一事問目中第一條件而渠所謂盡心之說何可取信繡啓之外道査亦無別般白脫之端則不可以李宗憲補賑錢貨有區處有所參恕加倍之律不施於此等雄邑守令而何施乎最遠邊地定配以懲賑事不誠心之他倅其餘條件俱係瑣屑而册客衙客之說旣登査啓令該道嚴加照律決處後狀聞事分付又啓言蔡緯夏處反覆嚴問則所供以爲渠猝當荒歲賑濟無路又値失火奠接是急救災者數三人差鄕任以償其勞銀店貸錢只知戶曹關之爲重不念公穀代捧錢之不可他用致有限一月推貸未及了當仍値遞歸雖非私用罪合萬殞至於詞訟則雖甚無狀粗知捧賂之爲極罪何敢出染指之心身爲命吏豈敢曰見欺於衙客嬖妓與奸鄕猾吏之輩乎一則渠罪二則渠罪云請上裁敎以所供太欠別白可知其衰憒不省事然所犯旣如此不可以此寬恕照律定配又啓言洪百游處反覆嚴問則所供以爲渠初當字牧之任適値大歉本邑穀多民少一戶所收殆過三十餘石捧糴之際許多還穀無路準捧際伏見尤甚邑三分一停退之朝令其中稍實里則不得同入於停退稍實之里亦多貧民逐日呼訴皆願以錢代納故不得已租每石折價一兩三錢捧上還分時又以一兩三錢出給以錢代捧之罪實無所逃而豈有一毫染指之事那移立本事見欺於本邑六倉監色小米一百三十石果爲那移而每石捧價六兩每石立本則二兩六錢剩錢三兩四錢盡爲監色輩偸用而曚不覺察今始聞知前招中未及仰達賣鄕事遞歸時差任雖是邑規旣差許多人則不敢爲發明之計云請上裁敎以所犯狼藉而觀於所供皆謂之吏屬之作奸渠言雖不足取信不可以此勒勘供語相左與否卽爲關問本道待狀聞來到稟處又啓言白仁煥處施威嚴問則所供以爲鄕案修正時自官差渠査監抵死謀免則捉囚渠奴催促察任故不得已隨行而只參繼世聯錄修整時新鄕募入時則非但不欲當且有身病初不參涉至於密處東軒尤無可論此則定州之人無不知之推覈於今番捉來諸人自當脫空官捧禮錢爲四萬餘兩云渠則不參於新鄕募入時賂物初無所犯首倡則金致福李良基辛漸而已云請上裁敎以渠之發明之說頗有條理問于該道決處次爲先保放仍以渠供辭卽爲關問以來後議處又啓言廣興奉事申湜處嚴問則其所納供雖不發明所乘非馬轎卽擔機云道臣狀啓以濫乘爲言且聞隨往書吏言則以爲馬轎借於黃州牧往來之際終始濫乘云特敎嚴問之下終不直招尤爲無據所當請刑旣有捧草供以入之命請上裁敎以押去都事之乘轎不但事屬變怪本罪雖不輕不至於罔赦難貰之案則渠雖蔭郞卽亦士夫曰有曰無之間但當從實直告以聽處分而渠招以乘擔機樣終始發明以致卿等問于隨往書吏始得乘馬轎之事實云者渠之所爲可謂罪上添罪濫騎之律詐不以實之律俱難免定配而法府郞之乘轎係是無於古之干科其所勘律當自今爲式發遣郞官問議于左右相定配亦有許多層節合施律名指一獻議卿其論理議處渠之私覓而潛乘猶無嚴身爲雄牧大吏乃反爲此借助之擧萬萬駭然黃州牧使洪元燮爲先改差自本府拿問勘罪又啓言泰川前縣監金孝建卽其地定配事有命矣請依例發遣府羅將所到處執捉仍令押送配所敎以勿遣府隸令道伯擧行其餘以濫乘事就理諸倅亦令待待命拿囚又啓言因時囚罪人吳晉秀原情有與同罪在囚考律勘放後草記功議區別減等事命下矣請吳晉秀鄭謙煥等各杖一百收贖告身盡行追奪竝功減一等放送允之又啓言沙斤前察訪安宗孝該驛還弊無異本都則繡衣遲留之日一不言及及其上來始爲說道事極稽緩以此照律杖八十收贖奪告身三等私罪施行允之又以罪人許▣機張縣最遠地定配啓允之又以聞慶縣監金在明原情啓請刑推得情敎以除刑推議處又因前正言李基恒囚單敎以分揀放送
정조 14년 · 목
該曹啓言黃州殺獄罪人金成白獄事以相鬪時光景言之成白之敺打不啻丁寧而以行檢時痕損言之廷樞之被傷初非要害卽日致命之處若謂之戕殺後投水則四里之地決非一人之力所可運曳且何苦捨沒痕之深處而終必投易露之淺灘乎暝歸綠沙之說亦有玄已之證以此推之廷樞之穩到川邊尙能無▣可知足指甲沙泥左右手向前亦沕合於自溺之法文則醉步蹣跚瞑路熹微自不覺顚仆水中仍以致死雖似臆料理勢固然則廷樞之致命一款恐不可專歸於成白之下手而如法成獄究其鬧端驗以傷處則一則由於成白二則由於成白而敺打一款終始抵賴者極爲狡惡令道臣加刑得情後照法嚴勘恐合審克之道請上裁殺獄償命專在於實因定執而此獄實因之以近十字過十字懸錄旣違法文又有新頒禁令則其在重獄體杜後弊之道不可置而勿論請當該初覆三檢官竝令該府拿問處之敎曰兩隻齊籲是非莫辨觀此道伯査啓其死雖在於暮夜無人之際致有屍親之呼冤細究獄情未必眞有成白下手之跡似此疑案有難遽決而一味仍推究竟無期有乖折獄之義令道伯別加詳査兼又探問具意見狀聞無或如前兩錘說去事申飭行會檢官等爲先從重推考勿論有情無情幺麼下吏干涉開口於獄情至登於文案諸吏各別懲治事亦爲分付
정조 14년 · 강
命副修撰李鼎德禁推
정조 14년 · 목
因下諭後過限不上來故也
정조 14년 · 강
咸鏡監司李秉模以北關三邑分賑形止馳啓
정조 14년 · 목
狀啓以爲穩源興三邑初巡之報今纔齊到而飢口之比去月終巡加付爲十七口飢口穀數開坐于後○穩城府飢口三百三十三折米八石十斗五升○巡間枚急折米二石二斗八升甘藿一同十五注之六立慶源府飢口二百八十五折米六石六斗○巡間救急折米三石九斗三升鹽十斗八升零慶興府飢口九百九十六折米二十五石十二斗七升○巡間救急鹽二石十二斗九升零醬一石二斗已上飢口一千六百十四折米四十石十四斗二升還賑民巡間救急折米五石十二斗一升鹽三石八斗七升零醬一石二斗甘藿一同十五注之六立
정조 14년 · 강
命慶安前察訪李信默拿處
정조 14년 · 목
刑曹啓言依下敎充軍罪人韓宗嵂代配人韓希泰發關捉來竝與捧賂換易之李福世嚴訊鉤詰則渠等作奸情節箇箇自服科場用情法意至嚴啓下定配事體尤別宗嵂之募人替送希泰之貪賂代配萬萬無嚴更加嚴刑後合施加等之律李福世甘受賂物從中幻弄者亦極痛惡刑配之典斷不可已而旣有嚴刑得情以聞之命請上裁當初自雇馬廳押去驛吏安四乭及兵房驛吏韓時才俱已身死今無可論伊時該驛察訪李信默常時不能檢察致此前所未有之擧不可無警請令該府拿問處之不察之道臣亦爲推考從之
정조 14년 · 목
小布五巡○御矢初巡五中再巡五中三巡五中四巡五中五巡四中○壯勇營提調鄭民始初巡五中再巡三中四巡二中五巡二中承旨李晩秀初巡四中再巡二中三巡三中四巡三中五巡四中檢校直閣尹行任初巡四中再巡二中三巡三中四巡三中五巡三中注書徐有聞初巡二中再巡一中三巡揚四巡揚五巡一中守門將沈象奎初巡一中再巡一中三巡一中四巡一中五巡揚
정조 14년 · 강
召見壯勇提調鄭民始于重熙堂
정조 14년 · 목
民始啓言本營支用狀紙歲入略少無以繼用戶曹久陳白綿紙旣無用處積置庫中竟作腐傷不用之物亦甚可惜就其中每年限三百卷取用似好矣從之又啓言拜峰鎭設鎭之後自不無支放之需而卽聞京畿前道臣以公貨用餘錢貿米一千石分置各邑糶糴取耗而別無歸屬處云自今年爲始耗米一百石請自畿營待秋捧劃送該鎭以爲需用之地從之
정조 14년 · 강
寢臺啓中藩閫限年之議
정조 14년 · 목
備局啓言因臺啓以藩閫年限事令廟堂指一草記事有命矣藩閫之不定年限非國典之遺漏藩閫任重惟大體是持不可視同守令之躬親細務故才有可堪則不必以年爲限也凡爲國之道法久弊生則不得不有所改制至於藩閫未聞以不定限有目下之弊臺啓中辭意請置之敎以藩閫無限年之規豈闕文也漏典也任大故體重不責細務古有八十老伯帥臺臣所論未知爲可觀此卿等覆奏深得廟堂之體依施
정조 14년 · 강
配時囚申湜于西水羅權管地方
정조 14년 · 목
禁府啓言因申湜口招公事有議大臣之命矣發遣都事問議則左議政蔡濟恭以爲金吾郞出使之路乘轎作行固已萬萬駭然而嚴問之下敢以乘擔機之說粧撰納供及府吏直招之後眞贜始綻濫乘猶屬一時犯法欺君當作如何勘律本律流三千里如欲加等則絕島定配斷不可已矣右議政金鍾秀以爲奉命之人雖御史之尊初不敢生意於驛馬載轎申湜之肆然乘轎藉曰無蓋已極放恣嚴問之下飾辭欺罔之狀卽地綻露本罪之外合施加倍之律至於比律定式濫騎之律差可旁照亦云不輕法府郞之加等磨鍊恐近煩細該府之以書吏證郞官雖出於得實之意而恐傷事面當該堂上從重推考以合事宜云請上裁敎以參下金吾郞之押行乘轎何等變怪又於發明不得之事游辭欺瞞有一於此其罪難貰其律不輕況俱發而兼有乎大臣諸議亦無甚異同而濫騎本律聞是流三千里云雖欲加等島反近於邊西水羅權管地方勿限年定配禁堂推考事吏非子也奴也別無不可對質之嫌與法且況問其行中事實於在傍之府吏尤豈可以對證言以此爲非過矣此一款置之無妨越法冒禁之事與受同罪自是法典昨日處分之止於拿勘每矜其情理異於人然下此之律無所不可洪元燮待拿來依流律無減等之例功議勿論各別嚴勘又啓言慈山前府使蔡緯夏告身盡行追奪杖一百流三千里定配以年七十一收贖私罪施行允之
정조 14년 · 강
放充軍罪人趙廷舜
정조 14년 · 목
因京畿監司金思穆充軍罪人趙廷舜富平府到配狀本敎曰旣非該番分揀放送事分付
정조 14년 · 강
命宣傳官趙雲行準職調用
정조 14년 · 목
因宣傳官射會時趙雲行居首別單敎曰連五巡爲陞敍連六巡爲右職今又爲連七巡居首射技可嘉今日政準職調用以示奬勸之意
정조 14년 · 강
有政吏曹判書吳載純參判李秉鼎參議曺允大進
정조 14년 · 목
吏曹以臨陂縣令尹光孚謂有親病屢次催促終不下去啓敎以情理旣如此改差今日政差代○以高廷憲爲持平申馥爲修撰鄭東觀爲副校理洪善養爲黃州牧使成雲柱爲臨陂縣令洪良浩爲同經筵尹行儼爲載寧郡守權以綱爲大司諫吳泰賢爲掌令李挺龍爲持平趙雲行爲訓鍊正雲行新通也
정조 14년 · 강
命定州査啓待明朝稟處
정조 14년 · 목
平安監司沈頤之狀啓以爲因義禁府關辭定州牧應問諸人一傡捉致臣親自詳覈則盧集所供以爲鄕案修正渠不過參看而已鄕案畢後自官鄕執事處出給帖下錢十五兩故受用云金致福所供以爲鄕案修正時渠亦在春歸亭隨參而例給等錢初無干預之事渠以座首之故善爲說辭不無所受合計則所食爲八百餘兩李敏佑所供以爲鄕案修正時渠以移鄕新鄕後必有難言之端詰責査監語聲稍高自官黜送故見逐之後不復入參錢貨去來實未知得而渠以執筆書寫或給錢或給布通以計價錢不過五十兩金益煥所供以爲渠參於鄕案正書之役而成貼存拔渠何敢生意畢書後帖下錢十五兩果爲受用洪繼徵所供以爲草案正書時渠則暫爲入參畢書後帖下錢十五兩果爲受用金相曾所供以爲鄕案正書初無干涉而官家以爲鄕案中有混入當拔者爻周五十名使渠拔其册張更爲釐正粧册故依分付擧行李良基所供以爲春歸亭鄕案正書時初不入參捧錢時金益玄等九人處合三千一百七十兩捧上則册客金致猷使由吏金仁采區處趙雲景二百兩內四十兩給引扱人文明河一百六十兩渠自捧食安處河一百五十兩內五十兩給辛漸五十兩給林智五十兩渠果受用云矣錄鄕斂錢之專出諸囚雖未可知渠輩父祖之名盡載於是固當嚴守而官家錄案之日無一箇抗言之人惟官令是趨使其父祖雜糅於常賤之倫者萬萬駭痛奉特敎嚴訊之下更欲發明者情狀尤極痛惡進士洪繼徵渠旣年老且有太學生之名而爛漫同參其罪與白仁煥等殆無異同旣非通籍之人初不枚擧於狀聞其外金致福等只書寫使喚則與主事諸人似有差等收斂錢財六萬餘兩分付該牧使李潤國收捧之際無繹騷之患還給之時無消融之弊事講究長策使之論報其中册客之使由吏區處錢三千一百七十兩自臣營今方移文秋曹捉來嚴治徵出下送本州敎曰今則査啓來到與在囚各人當分等決處卿與諸堂相議停當後待開門來待入侍稟處
정조 14년 · 강
召見兵曹參判柳誼于誠正閣
정조 14년 · 목
誼啓言扈衛軍官入直時三十人佩將牌出入而動駕時加直十五人則不佩將牌事甚斑駁此後將牌十五箇加造置于大將所若値加直時使之佩入事過後還置大將所之意請定式施行從之
정조 14년 · 강
判府事金熤上疏賜批
정조 14년 · 목
疏略曰臣本疏愚鈍劣信心冥行便若瞎馬之涉水危乎沒頂者數矣猶能終始榮途倖免大戾迄至今得有性命今又矜諒迷執之難化特副求退之至懇俾得以不喪名義全此所守獲免天下後世之罪人於是乎天地父母化育生成之至仁大德有終而無餘憾矣然臣力抗君命前後罪負實合重誅而曲賜恩遞況又樞府除命卽日踵下有若無故大臣之東遞西移者至今追訟惶汗浹背噫臣卽已退之身也簪笏永謝於周行蹤跡便訣於朝端目下病情朝暮且盡從今以至死日更不敢自廁於薦紳之列者非但臣自靖之義也實天經地義之不容已者今若以時原之爲任稍異去就之際二三其義則是媒退而求進也其爲壞世敎而羞朝廷亦當如何伏乞臣之所叨樞銜亟賜鐫遞兼帶太常提擧亦令改差仍命刊去臣姓名於朝籍批以近因西北民事膠滾酬應多端久未間卿所愼加減際接卿疏殊用欣豁樞銜及兼綰諸務辭巽過矣過矣又過矣出處去就何等大關捩則爲此無所稽無於例之擧者豈不誠極咄切嘅耶身處域中解官不肅命求之典禮果有諸未惟冀休咎亟改前執仍敎曰此批答遣史官傳諭于金判府事大臣上疏批答不卽微稟以致侵夜傳諭當該承旨從重推考
정조 14년 · 강
命金吾郞閔宗爀汰拿
정조 14년 · 목
承旨李祖承啓言禁府都事閔宗爀狀啓官銜之下具書姓名大違格式原狀啓還下送使之改修正上送而循例捧入雖屬僚員之失當該都事所當重勘本院請推之外無可施之罰何以爲之從之敎以當該都事爲先汰去令該府拿問定罪又啓言公事出入莫非緊重若關西査啓尤係民隱之大者渠輩雖甚迷劣豈不仰揣宵旰之憂而入徹之際有此稽滯致勤飭敎事極駭然請當該司謁令攸司科治從之
정조 14년 · 강
禮曹以北關都會兼試小學便否回啓
정조 14년 · 목
該曹啓言觀此咸鏡監司李秉模狀聞則以公都會兼試小學事備陳已見令該曹稟處而一年則南試小學北試四書一年則南試四書北試小學額不加增書不偏廢庶可爲通變之道依狀請施行似合便宜請上裁從之
정조 14년 · 강
咸鏡監司李秉模以罪人金重采等捧結案馳啓
정조 14년 · 목
狀啓以爲罪人金重采結案渠本以兇悖之類敢生誑惑之計罔測不道之說神將祈禱之事盛河等傳於渠渠傳之龍範符同湊合於所謂橙神之妖言爛漫唱和互相煽動於甲山端川之間情跡綻露犯上不道的實遲晚罪人安孝顯結案捕廳所納册子中片紙所書窮凶叵測不道之言萬倍兇獰於重采龍範輩之傳說耳不可聞口不可提而稱以傳聞肆然筆之於書初欲諉於册主崔昌祚之自書仍爲發告掩跡之計及夫嚴覈之後綻露無餘其樂聞兇言甘心書出爲誑惑煽動之計者窮凶絕悖大逆不道的實遲晚云請令該府照法處斷會寧府在囚罪人洪太山押送之意發關分付待其押來具格取招狀聞計料
정조 14년 · 강
平安監司沈頤之以四月中巡分賑形止馳啓
정조 14년 · 목
狀啓以爲飢民形色決臻蘇完之境而見今麥嶺尤急還賑之政益加殫誠而今月中巡飢口穀總修成册上送賑廳時氣雖不熾蔓終未寢熄飢餘窮民尤爲矜悶○尤甚邑義州府飢口八千三百五十七折米二百五十一石三斗一升醬二十二石五斗七升零○粥小米九石十一斗六升零太四石三斗零鹽一石一斗七升零龍川府飢口三千一百四十七折未九十二石七斗一升醬八石零○粥大米二石十四斗三升太二石一斗四升零鹽七斗五升零朔州府飢口一千九百五十六折米五十七石十三斗五升醬五石九升○粥小米一石十三斗一升零太一石四斗五升零鹽二斗九升零昌城府飢口一千九百十六折米五十五石十三斗一升鹽四石十一斗八升零○粥小米一石七斗七升零太一石七斗七升零鹽三斗二升零龜城府飢口三千一百七折米九十二石十斗鹽八石二斗六升零○粥小米五石一斗八升零鹽七斗六升零寧邊府飢口五千二百五十八折米一百五十四石四斗四升鹽十三石四斗九升零○粥大米八石六斗二升零醬一石七升零藿一千三百十四立零成川府飢口四千五百九折米一百三十三石六斗三升○粥小未七石四斗九升零鹽十二石八斗三升零雲山郡飢口一千九百七十四折米五十八石一斗三升醬五石五升零○粥小米三石二斗六升零熙川郡飢口五千九百八折米一百七十八石七斗四升鹽十六石零○粥小米九石十四斗五升零鹽一石一斗五升順川郡飢口一千九百八十四折米五十七石六斗三升醬四石十三斗零○粥小米三石一斗四升零鹽五斗九升零藿四百九十六立德川郡飢口一千二百七十九折米三十七石一斗七升鹽三石二斗三升零○粥小米二石零寧遠郡飢口二千三百八十五折米七十二石一斗三升醬六石七斗零○粥小米四石四升零鹽七斗一升零孟山縣飢口一千五百二十八折米四十五石十二斗醬四石一斗○粥小米二石八斗一升零醬四斗五升零藿三百八十二立陽德縣飢口二千八百八十一折米八十五石十一斗一升醬七石八斗一升零○粥小米四石十斗九升零鹽五斗七升零殷山縣飢口一千九百八十四折米五十七石三斗八升鹽四石十二斗五升零○粥小米一石十一斗三升零太一石四斗八升零鹽五斗九升零魚川驛飢口一百八十四折米五石八斗四升鹽七斗四升零○粥大米四斗六升零醬五升零藿四十六立麟山鎭飢口八十八折米二石十斗九升醬三斗七升零○粥小米一斗六升零太七升零鹽一升零淸城鎭飢口七十二折米二石三斗三升鹽三斗零○粥小米一斗八升零鹽一升零天摩鎭飢口一百二十七折米三石十二斗三升醬五斗一升零○粥小米一斗九升零太一斗二升零鹽一升零昌洲鎭飢口七十八折米二石四斗二升鹽二斗九升零○粥小米一斗零太七升零鹽一升零恃寨鎭飢口四十九折米一石七斗一升鹽一斗九升零○粥小米六升零太六升零安義鎭飢口一百八十八折米五石九斗二升鹽七斗四升零○粥小米二斗七升零太一斗八升零鹽三升零委曲鎭飢口一百十五折米三石四斗三升零○粥小米二斗七升零柔院飢口六百折米十七石十四斗七升鹽一石八斗九升零○粥小米八斗九升零太六斗鹽六升寧城鎭飢口四百四十九折米十三石十二斗二升醬一石三斗九升零○粥小米五斗八升零太五斗八升零鹽一斗一升零兎城鎭飢口二百三折米六石一斗四升鹽八斗一升零○粥小米二斗五升零太二斗五升零鹽四升零玉江鎭飢口五十七折米一石十斗三升鹽二斗二升零○粥小米一斗三升零鹽一升零水口鎭飢口五十二折米一石八斗七升鹽二斗一升零○粥小米一斗三升零鹽八合零靑水鎭飢口九十八折米二石十四斗四升醬三斗九升零○粥小米一斗太一斗四升零鹽二升方山鎭飢口八十五折米二石八斗八升鹽三斗五升零○粥小米二斗一升零仇寧鎭飢口一百三十折米三石十三斗五升鹽五斗二升○粥小米一斗六升零太一斗六升零鹽二升零幕嶺鎭飢口三百三十二折米九石十三斗五升醬十三斗一升○粥小米八斗二升零鹽六升零植松鎭飢口六十五折米一石十二斗九升醬二斗三升零○粥小米一斗四升零鹽一升零龍淵鎭飢口十三折米五斗六升鹽四升零○粥小米三升乾川堡飢口八十五折米二石八斗四升鹽三斗四升○粥小米二斗一升零大吉號里堡飢口五十九折米一石十一斗五升鹽二斗二升零○粥小米八升零太五升零鹽一升零廟洞堡飢口四十折米一石三斗二升鹽一斗六升零○粥小米五升零太五升零鹽六合零於汀灘堡飢口二十三折米十斗二升鹽八升零○粥小米二升零太二升零鹽二合零雲頭里堡飢口四十四折米一石四斗九升鹽一斗七升零○粥小米六升零太四升零鹽七合零甲巖堡飢口五十六折米一石十斗六升鹽二斗三升零○粥小米八升零太五升零鹽一升○之次邑鐵山府飢口五百六十八折米十六石六斗四升醬一石五斗八升零○粥大米十三斗二升零醬一斗二升藿一百八十九立零慈山府飢口一千七百二十五折米四十九石十一斗五升鹽四石三斗零○粥小米二石十斗一升零醬五斗一升零藿三百三十一立楚山府飢口一千九百五十八折米五十七石一斗五升益四石十三斗四升○粥小米二石三斗零太十三斗四升零江界府飢口三千七百三十折米一百二石二斗三鹽七石十四斗七升零○粥小米五石三斗五升零醬十一斗一升零藿九百三十三立零渭原郡飢口一千六百五十四折米四十七石十四斗三升鹽四石一斗一升零○粥小米二石八斗八升零鹽一斗六升零江東縣飢口一千八百四十八折米五十三石十斗八升醬四石八斗八升零○粥大米二石十三斗六升零醬五斗五升零藿四百六十二立宣沙鎭飢口六十七折米一石十三斗三升醬二斗三升零○粥大米一斗四升零鹽一升零藿一十二立零牛峴鎭飢口三百五十折米十石七斗五升醬十四斗○粥小米八斗七升零鹽七升車嶺鎭飢口二百七十五折米八石五斗五升鹽十一斗三升零○粥小米四斗三升太二斗七升零鹽五升零阿耳鎭飢口一百九十七折米五石十二斗五升鹽七斗六升零○粥小米四斗八升零鹽三升零神光鎭飢口二百一折米五石十斗四升鹽七斗零○粥小米二斗二升零太二斗二升零鹽四升零上土鎭飢口一百三十六折米三石十二斗一升鹽四斗六升零○粥小米二斗九升零高山里鎭飢口一百六折米三石九升醬三斗八升零○粥小米二斗四升零醬二升零藿二十六立零平南鎭飢口五十六折米一石八斗九升鹽一斗九升零○粥小米六升零太六升零鹽五合零從浦鎭飢口四十三折米一石三斗一升鹽斗四升零○粥小米一四升零太四升零鹽一升楸坡鎭飢口一百三十一折米三石八斗九升鹽四斗二升零○粥小米二斗七升零醬三升零藿三十二立零伐登鎭飢口一百四十折米四石三斗四升醬五斗六升零○粥小米二斗一升零太一斗四升鹽一升零夞在鎭飢口一百六十三折米四石十二斗八升鹽六斗四升零○粥小米二斗零太二斗零鹽一升零吾老梁鎭飢口九十折米二石十斗八升鹽三斗六升零○粥小米一斗一升零太一斗一升零鹽九合山羊會鎭飢口一百十一折米三石六斗鹽四斗六升零○粥小米二斗八升零乫軒洞堡飢口六十一折米一石十三斗三升醬二斗六十升零○粥小米八升零太八升嗭洞堡飢口九十八折米二石十四斗三升鹽三斗九升零○粥小米一斗二升零太一斗二升零鹽九合零馬馬海堡飢口三十七折米一石八升鹽一斗三升零○粥小米四升零太三升零鹽三合零已上飢口六萬五千二百十三折米一千九百二十二石九斗二升鹽九十二石五斗八升零醬七十四石十一斗三升零粥大米十五石八斗六升零小米七十五石十二斗六升零太十三石十三斗三升零鹽六石十二斗三升零醬二石十四斗六升零藿四千二百三十六立
정조 14년 · 목
諫院連啓批以不允第九件事斯速停啓○前啓中權裕事及吳大益事竝停啓
정조 14년 · 목
以狀啓或落字或誤書故也
정조 14년 · 강
御熙政堂召見大臣備堂銓堂及金吾堂上仍行抄啓文臣親試命大司諫權以綱等遞差試官金鍾秀鄭民始徐浩修徐鼎修鄭東浚尹行任
정조 14년 · 강
罷全羅監司閔台爀以尹蓍東代之
정조 14년 · 목
備局啓言修撰閔昌爀勒捧邸人錢與否査問草記事有命矣以此査問於邸人等處則全羅道京主人金賛益等所告以爲今年正月閔校理招致界首主人錢四百十兩使之急速備納故準數備納至今四朔終不還報月前詢瘼所懷後本司草記時閔校理招致邸人等以從速還報之意縷縷爲言出給家舍文券故果不告於本司云朝家飭禁何等申嚴則昌爀雖是監司至親違法徵錢未卽還報極涉駭然請施以譴削之典使之斯速備給敎以推以所記憶則閔昌爀之遞任固城今爲十五年之久其貧窶可知所査四萬葉尙矣無論雖單四葉渠何以備給從兄弟亦至親適値至親之典腴藩借貸如干錢貨雖不是異事推徵於邸人一款則果是違禁之大者揆以弟爲兄隱之義迄今四朔尙不無痕備報前査僅免之疵累又發於今番臺啓後非曲庇於昌爀而有是敎朝廷宜勸忠厚惇敍之政論其所失在於完伯不在於昌爀況出入經幄者以四百金負債邸吏事譴其人而削其職則靑帳之內人當嫌其銅臭堂堂淸朝寧有是理閔昌爀論罪一款置之不卽推報之當該道臣施以譴罷之典邸吏事自本司嚴飭定日使卽償給○因全羅監司望筒敎曰筵席已示意本道伯年來多不得人數遞亦莫如近年須非鍊熟持重之人限瓜久任則湖南一路將無得人之時至於副望昨春傳敎已有勿擬之命則大臣薦擬似因忘却銓曹之循例書入亦甚未安今欲勿拘資級差送則宜於久蟄人中惟才是取職是左遷卽外補也行副司直尹蓍東除授使之當日辭朝
정조 14년 · 목
箚略曰臣等俄於完伯望以行副司直鄭東浚副擬言送政官卽伏聞東浚勿擬藩任有年前特敎而臣等矇未覺察有此做錯伏乞亟降威譴批以偶失照檢何用過辭卿等安心視事仍命遣史官傳諭
정조 14년 · 강
命吏曹參議曺允大禁推
정조 14년 · 강
遞同義禁趙宗鉉洪明浩洪秉纉以李秉鼎洪檍權▣代之前望也
정조 14년 · 목
宗鉉等或差祭或在外故也
정조 14년 · 강
有政吏曹判書吳載純參判李秉鼎進
정조 14년 · 목
以洪明浩爲刑曹參判李百亨爲進賀兼謝恩書狀官
정조 14년 · 강
命同義禁洪檍仍任刑曹參判以具㢞代之前望也
정조 14년 · 목
敎曰更思京兆已區處前望點下未免遺照本任徑遞可惜前參判洪檍仍任前職牌招察任同義禁前望單子入之待下批亦爲牌招察任
정조 14년 · 강
以柳誼曺遠振尹行任爲承旨遠振尋遞以洪明浩代之前望也
정조 14년 · 목
因擧條之錯漏敎曰有此大段做錯當該承旨遞差注書汰去
정조 14년 · 강
以柳戇爲兵曹參判金載瓉爲承旨竝前望也載瓉及柳誼尋遞
정조 14년 · 목
敎曰刑曹判書初度呈辭給由誤以踏啓字書頒亦不提稟承旨事極爲駭然當該承旨遞差○誼以差祭遞
정조 14년 · 강
命訓鍊正趙雲行仍任宣傳官
정조 14년 · 목
因啓螺宣傳官望單敎曰如許射藝徑遞可惜本職亦旣肅命宣傳官仍任此單勿施
정조 14년 · 강
召見全羅監司尹蓍東于重熙堂
정조 14년 · 강
命吳女褒尙之典依大臣議施行
정조 14년 · 목
禮曹啓言吳女褒尙事依下敎問議大臣則左議政蔡濟恭以爲吳女痛其夫之身陷大辟遂至飮滷自斃其情可憐其事可敬而若令棹楔其門書以烈女則或未免有過中之嫌特許給復恐合事宜右議政金鍾秀以爲吳女恐其夫之陷於死地辦得先死之計者固足爲可嘉渠亦隨參於命得彥星同敺京文之時則自㥘之意亦安知不些兒參錯施以給復亦足示褒尙之典云請上裁敎以依大臣議施行
정조 14년 · 강
命送馬醫於燕京求御乘馬以來
정조 14년 · 목
司僕寺啓言御乘三望尙未完備昨冬節使之行又當貿於燕京而馬醫之逐年入送恐或有弊只付任譯使之求得及其出來品皆不合此實行中無相馬之人不免見欺今番則馬醫司僕金麗耀更爲入送限三四匹極擇以來入去時凡事一依再昨年例擧行之意請分付使行及各該司允之
정조 14년 · 강
壯勇營進武藝圖譜通志
정조 14년 · 목
武藝諸譜所載棍捧藤牌狼筅長槍鎲鈀雙手刀六技出於戚繼光紀效新書而宣廟朝命訓局郞韓嶠遍質東征將士撰譜刊行者也先朝己巳小朝代理庶政歲己卯命增入竹長槍旗槍銳刀倭劍交戰月刀挾刀雙劍提督劍本國劍拳法鞭棍十二技纂修圖解作爲新譜予卽阼初命增騎槍馬上月刀馬上雙劍馬上鞭棍四技又以擊毬馬上才附之凡二十四技命檢書官李德懋朴齊家開局於壯勇營看詳編摩爲之疏解凡厥得失亦復論斷仍命壯勇營哨官白東修察試技藝董飭關雕其例則博考列聖朝建置軍門編纂兵書及內苑試閱年經月緯逐事排次命曰兵技總敍載之卷首次以戚繼光芧元儀小傳曰戚芧事實其次載韓嶠所撰技藝質疑仍以韓嶠事實訓局緣起合成案說載之質疑之下次之以引用書目其次二十四技有說有譜有圖次之以冠服圖說又以各營技藝傳習不同故作考異表附其末又有諺解一卷書凡五卷以御製序文弁其首至是進之○因壯勇營武藝圖譜通志校正人以下別單敎曰行副司直徐瀅修監董於考較內下鹿皮一令賜給別提李德懋有編輯之勞外四品除授前察訪朴齊家有繕寫及編輯之勞前察訪張世經有御製及原本繕寫之勞竝相當外職調用哨官白東修有校正及考校之勞曾有元仕待窠復職先付司果解技藝各勢知彀官及印役次知將校邊將除授畵員寫字官唱準員役工匠等依判下施賞○別單看勢人知彀官呂宗周金命淑監印別付料金宗煥邊將除授畵員許㱲韓宗一金宗繪朴維城寫字官方處正唱準張文燁金鎭漢書吏張雲翼考例施賞刻手朴亨蕃等十六名除刻匠金道元印出匠韓弼良等七名册匠徐弼亮等八名小木匠李龍起等二名使喚軍福男等二名參考前例分等施賞
정조 14년 · 강
命戶曹木錢區劃于內司助錦城尉禮葬
정조 14년 · 목
備局啓言內需司單子以爲見今司儲垂之錦城尉禮葬時所入物力拮据無策如此之時有請得戶兵曹之例今番則何以爲之而令廟堂取考本司前例草記區劃事有命矣取考內需司所報則戊寅年月城尉禮葬時戶曹錢一千兩地木十同請得區劃請依此例劃送之意分付戶曹敎以折半移送
정조 14년 · 강
全羅監司閔台爀以流民願留及護送馳啓
정조 14년 · 목
狀啓以爲流民中願還者成給帖文邑邑供饋次次護送願留者盡心慰撫着實奠接之意分付於各其所住地方官護送者平安道二十口黃海道五口咸鏡道六口原春道三口仍留者平安道十八口咸鏡道四口
정조 14년 · 강
除副司果宋祥㾾惠化門護軍副司果尹永僖敦義門護軍
정조 14년 · 목
敎曰抄啓文臣宋祥㾾尹永僖事萬萬駭然應製無異往役情勢亦非新件則或不赴試場或旣赴而不製留券不考尙不膺命新進文臣焉敢乃爾副司果宋祥㾾惠化門護軍除授副司果尹永僖敦義門護軍除授皆自今日入直入直護軍還屬禁旅○內閣啓言抄啓文臣親試御題頒下今已經宿惠化門護軍宋祥㾾敦義門護軍尹永僖謂有情勢嚴敎譴補之下屢度催促亦不製進萬萬駭然請令該府拿問處之敎以寧有如許紀綱嚴飭製進
정조 14년 · 강
北道暗行御史徐榮輔進書啓及別軍
정조 14년 · 강
召見右議政金鍾秀有司堂上鄭民始李文源兵曹判書李▣吏曹參判李秉鼎北道暗行御史徐榮輔于熙政堂仍行召對承旨金履成閣臣李晩秀玉堂朴奎淳申馥
정조 14년 · 강
汰宣傳官南志默等
정조 14년 · 목
敎曰未滿四矣宣傳官旣有限今晦肄習待令之敎則該廳之尙不入稟致勤提問寧有如許紀綱乎行首及承傳宣傳官竝汰去今日政差出近來宣傳官擧行之如此皆由行首之不能檢飭此後令兵判各別嚴飭
정조 14년 · 강
以金復成朴聖泰爲承旨聖泰尋遞以李益運代之前望也
정조 14년 · 강
有政吏曹判書吳載純參判李秉鼎兵曹判書李▣進
정조 14년 · 목
以李命勳爲大司諫朴基正爲獻納韓光植爲副修撰金魯永爲戶曹參判徐澈修爲靖陵參奉○敎曰頒萐在明兩司無行公之員其在存羊之義太埋沒在外及未肅拜人員竝許遞政官牌招開政差出又敎曰尙州査啓兼官守令如在應遞之科徒貽曠官之弊爲先改差今日政差出又敎曰都承旨未差之代除差祭在外及老病外以無故人今日政差出○以徐邁修爲承旨鄭好仁爲大司憲李祖承爲大司諫鄭益祚爲執義崔烜爲司諫崔重主鄭東愼爲持平李彥祜爲獻納申大龜爲正言金持默爲同義禁沈禧爲白川郡守羅烈爲咸昌縣監韓光綮爲安邊府使金鎜爲咸興判官鄭東保爲金城縣令丁志元爲洪原縣監金載仁爲利城縣監徐敎修爲平康縣監李周憲爲信川郡守○政院啓言新除授都承旨徐邁修是通政左承旨洪明活乃嘉善而都承旨例不得降付何以爲之乎敎以竝許遞都承旨以在京無故可以行公人擬入○以趙尙鎭爲承旨南海縣令金宗洙從浦萬戶李元祥都總經歷朴光進武兼尹致宖具絎洪聖禧守門將趙雲衢竝加資內禁衢試射時入格人也
정조 14년 · 강
飭未下直及新除守令明日辭朝
정조 14년 · 강
命遣吏郞諸執事淸齋與否摘奸
정조 14년 · 강
命以明日展拜景慕宮
정조 14년 · 목
敎曰明日景慕宮展拜仍行省牲省器路由館峴該房知悉百官隨駕及行禮置之侍衛軍兵亦依日贍門擧動時例爲之事分付
정조 14년 · 목
禁府啓言柳增萬處反覆嚴問準次刑訊則一向抵賴終不直招究其情狀萬萬痛惡而當初輸款已是齗案請具格捧結案取招敎曰外面觀之比諸定牧禮錢數多寧倅斷爛諸案似有輕重大小之別而俵災之政關係何如雖把束之微卽吾民口吻中物一或犯手作爲私物卽贜律也死罪也至於柳增萬則二百結內無一及民如許純然消瀜卽前所未聞之事三次之刑亦云未勘傳生一款非可擬議者但其不及民委折與入已而盡吞差有別焉防給他役儘有可據然則計贓一款似或掣肘且有已現發諸罪外更査之命雖於勘配之後何難更爲拿覈乎無端滯囚徒累王府姑先減死絕島定配卽爲押送又以義城縣令李弘源原情啓請刑推得情敎以與未給價差異除刑推議處又以尙州前牧使金履信沈基泰徐簡修原情啓請履信簡修刑推得情基泰議處敎以沈基泰除非現發於繡啓別般諸罪至於逋穀之收殺實狀屢徹於奏御文簿則入於現告已所莫曉及見爰辭果如所料沈基泰如此則基泰前等之金履信可謂毛將焉傳所供亦如所料卿等議處徐簡修則昨年旣非大歉之歲則所謂未捧旣過萬包而無非吏屬負逋尙州無官長可知如許孱劣不事事之類如不重勘何以懲他避怨工謀者流各別嚴勘又以礪山前府使韓光廸及孟山前縣監尹致性原情啓請議處允之又啓言吏曹參議曺允大苔四十收贖付過還職私罪施行敎以罷職放送又以罪人白仁煥以武斷鄕曲律杖一百收贖告身盡行追奪靈光郡流三千里定配辛漸卽其地方定州牧定配依例押送啓又啓言尙州兼任咸昌前縣監柳秉均方在白川任所咸昌縣監鄭斗榮時在任所發遣羅將拿來尙州前牧使洪元燮以他罪有待待命拿囚之命就囚後請添問目取招允之敎以竝待待命拿囚近以府屬押去拿來之行貽弊於列邑至登於筵席不飭之上都事爲先推考後復若此首吏首隸卽其地方定配卿其各別操切時囚皆於還宮後捧供待判下仍於明日內草記議處照律判下諸囚亦以草記擧行竝區別功議減等以聞又啓言金在明莫重所用之物分捧寺刹尙未給價極爲可駭請以此照律允之
정조 14년 · 강
命廣州等邑校卒施賞有差
정조 14년 · 목
京畿監司金思穆狀啓以爲譏捕一款今已撤罷而捉賊校卒分等區別開錄于左褒賞之典請令該曹稟處若其捕賊時出力幇助者及贜物奪取者從其優劣施賞會減後牒報之意分付各其官賊魁安仁得捕捉者廣州捕校柳時英女賊貴丹捕捉者李世柱俱以逃失罪人卯怪之不能捉得方在充軍中不得擧論營獄囚禁廣州首捕校鄭國彬依時英例昆陽郡定配充軍賊魁捕捉秩廣州捕校閑良鄭重信楊州巡令手金士福等二人砲手徐喆奉等二人驪州捕校閑良盧聖國水原捕校閑良朴天大安城捕校閑良咸春得○賊黨捕捉秩廣州捕校出身廉致義等八人楊州捕校閑良朴得載長湍捕校閑良朴仁采等二人敎以將校令該曹帖加成給軍卒令畿營從厚施賞罪自罪功自功以他罪定配之類罪名分揀帖加一體擧行以卯怪事定配若有未蒙放之類一體放送事回論
정조 14년 · 강
罷承旨朴聖泰職以曹遠振代之前望也
정조 14년 · 목
政院啓言柳增萬口招何等時急而謂以入侍承旨之未及筵退日暮前到院更鼓已下之後始爲入啓臣等惶恐待罪下吏請令攸司科治敎以當該承旨罷職
정조 14년 · 강
命興陽前縣監梁垸勘罪分揀重推完伯閔台爀
정조 14년 · 목
全羅監司閔台爀以興陽前縣監梁垸杖殺申世涍事査啓以爲應問各人捉來究竅則刑吏姜成茂供內前年十一月二十六日前縣監外倉捧糴回路申世涍泥醉如狂從後呼唱曰城主城主看我看我云故前縣監駐馬問之則世涍以爲本面書員俵災不均民情抑鬱云云則官家分付曰其執災不均處及各人姓名汝必詳知列錄以來矣其後四五日終不來現故捉致推閱則世涍言內同村有四斗畓入災者分俵後一斗見削云故官家分付內他人事非汝所知而日前之攔入路次執鐙作梗民習可駭決杖十五度着枷下獄則世涍行到數步忽地顚仆四竅出血氣塞欲絕官家卽令解枷保放矣當日之內仍爲致斃云矣申得權之査庭所供與其上言辭意不無差爽而爲人子罔極之中未及留心於遣辭之當否容或可恕前縣監梁垸則十五度笞治非曰濫刑而世涍之訴旣出災政則固當先竅吏奸以謝民言而乃反激怒其訴恣意毒打傷害無辜誠極可駭其罪狀令攸司稟處○刑曹回啓以爲官長之囚治邑民笞五十自斷載在法典則十五度笞罰雖曰猛杖頃刻內致命似無是理四竅之流血縱諉宿病之復發瘡處之如鉅決非法杖之所打揆以法意雖不可成獄前縣監梁垸濫杖濫殺之罪請令該府照法勘處敎曰殺死之法雖嚴城化之分亦重當初看我之說直前執鐙之擧無非無嚴所致爲官長者之一欲推治不是異事且其推治在於過數日之後所施笞杖亦只是十五度而觀於諸供皆云笞大如指則不可謂法外之杖濫杖一款非所可論推治時下獄還囚可知宿病之信然渠之自仆氣窒證左又甚分明濫殺一款尤無可言以此以彼別無可罪之端此而過加勘罪笞五十自斷之文將焉用哉前縣監梁垸勘罪分揀道伯査啓專昧體段論理句語無非漫宂奏御文字固不宜若是屑越況事情肯綮一幷闊略完伯事不可無警從重推考
정조 14년 · 강
命甕津等邑被燒民戶別加顧助
정조 14년 · 목
該監司李時秀以甕津海州谷山新溪白川載寧鳳山等邑人物渰囕嚾燒死十一名家舍燒燼九十六戶恤典題給馳啓敎曰方春失所可矜元恤典外各別顧助其中小殘獨戶新舊還及當年身布蕩減小戶以上舊還蕩減
정조 14년 · 강
咸鏡監司李秉模以明川等邑分賑形止馳啓